[Foto’s] Veiligste motor ooit?Tesla Model S-ongeluk in Duitsland Foto: Sabine Hermsdorf Vyf tieners het ŉ ongeluk in Duitsland oorleef nadat die 18-jarige bestuurder teen ŉ hoë spoed beheer verloor het oor die motor en dit in ŉ veld gerol het. Volgens die Duitse koerant, Merkur, het die 18-jarige en vier van haar vriende ŉ pretrit in haar pa se Tesla Model S onderneem toe sy beheer oor die elektriese motor verloor het. Drie van die passasiers het beserings opgedoen en is met ŉ helikopter na ŉ hospitaal geneem, maar hulle beserings was nie kritiek nie – ŉ getuienis van die motor se veiligheid. Tesla se Model S (en Model X) het nie ŉ groot enjin voor in die motor om tydens ŉ ongeluk die passasierskajuit binne te dring nie. Die voor- en agterkant kan dus doeltreffend die impak van die botsing verplaas. Alhoewel die Model S in hierdie ongeluk baie skade opgedoen het, het mens nie ŉ groot verbeelding nodig om te besef dat die tieners waarskynlik noodlottige beserings sou opgedoen het met ŉ motor waar die enjin voor die kajuit geleë is nie. Volgens kommentaar op electrek.co blyk dit dat ŉ noodlottige ongeluk met ŉ Tesla slegs moontlik is wanneer jy teen ŉ hoë spoed van ŉ krans afry. Die Suid-Afrikaans gebore Elon Musk is die uitvoerende hoof van Tesla. Lees meer: Interesting Engineering, Techtimes.com